गणेश तिवारी तो वहां से चल दिए पर तिलकहरुओं की आंखों और मन में सवालों का सागर छोड़ गए। पहले तो आंखों-आंखों में यह सवाल सुलगा। फिर जल्दी ही जबान पर बदकने लगा यह सवाल कि, 'लड़के को मिर्गी आती है?' कि, 'लड़का तो मिर्गी का रोगी है?' कि, 'मिर्गी के रोगी लड़के से शादी कैसे हो सकती है?' कि, 'लड़की की जिंदगी नष्ट करनी है क्या?' और अंततः इन सवालों की आग शोलों में तब्दील हो गई। लड़के के पिता, भाई, नाते-रिश्तेदार और गांव के लोग भी सफाई देते रहे, कसमें खाते रहे कि, 'लड़के को मिर्गी नहीं आती, 'कि 'लड़के को मिर्गी आती तो नौकरी कैसे मिलती ?' कि 'अगर शक हो ही गया है तो डाक्टर से जांच करवा लें!' आदि-आदि। पर इन सफाइयों और कसमों का असर तिलकहरुओं पर जरा भी नहीं पड़ा। और वह लोग जो कहते हैं थारा-परात, फल-मिठाई, कपड़ा-लत्ता, पैसा वगैरह ले कर वहां से उठ खड़े हुए। फिर बिना तिलक चढ़ाए ही चले गए। यह कहते हुए, कि 'लड़की की जिंदगी नष्ट होने से बच गई।' साथ ही गणेश तिवारी की ओर भी इंगित करते हुए कि, 'भला हो उस शरीफ आदमी का जिसने समय रहते आंखें खोल दीं। नहीं हम लोग तो फंस ही गए थे। लड़की की जिंदगी नष्ट हो जाती!'